ועדת הפנים והגנת הסביבה, כנסת 20, פרוטוקול מספר 197, 2016-06-13 09:00

דוד אמסלם: רבותיי, בוקר טוב לכולם.

דוד אמסלם: אני מתכבד לפתוח את ועדת הפנים והגנת הסביבה בנושא הקמת אתר להטמנת פסולת בנייה בסמוך לתושבים יהודים וערבים והפקעת קרקעות, של חבר הכנסת מיקי לוי.

דוד אמסלם: מיקי לוי בזמנו הגיש את זה כהצעה לסדר.

אוסאמה סעדי: גם אני.

דוד אמסלם: גם אוסאמה.

דוד אמסלם: דנו על זה וקיימנו דיון ב-7 ביולי 2015 ואני רוצה להקריא את עיקרי הסיכום.

דוד אמסלם: ועדת הפנים והגנת הסביבה מכירה בצורך של עיריית ירושלים באתר להטמנת פסולת בניין וכו', הוועדה קוראת לראש עיריית ירושלים, משרד הפנים, המשרד להגנת הסביבה, להקפיא לאלתר את התכנית להקמת אתר הטמנה, לעצור תהליכים בוועדת התכנון המחוזית עד אשר יתקיימו התנאים הבאים: א.

דוד אמסלם: המשרד להגנת הסביבה יגיש ויכין לעיריית ירושלים תסקיר מקצועי בשיתוף משרד הבריאות על ההשפעות הסביבתיות של המטמנה המתוכננת טרם קבלת החלטות בנושא בוועדת הערר.

דוד אמסלם: ב.

דוד אמסלם: ראש עיריית ירושלים יערוך יחד עם אנשי המקצוע ונציגי משרדי הממשלה הממונים בדיקה מחודשת של חלופות להקמת האתר, לקיים הליך שימוע מסודר בהשתתפות תושבי המקום המתנגדים למהלך אשר ייקחו חלק גם בישיבות ועדת הערר.

דוד אמסלם: מנהל מִנהלת התכנון במשרד האוצר ידווח לוועדת הפנים והגנת הסביבה בעוד חודשיים על הצעדים שננקטו, כמובן שעברה שנה, כדי לשמוע את התושבים על ההחלטות שהתקבלו בתחום זה.

דוד אמסלם: השר להגנת הסביבה יפקח על קיום התנאים שהוחלט עליהם בישיבת הוועדה לפני קבלת החלטות הרות גורל בנושאים שונים על איכות חיי התושבים ועל הסביבה.

דוד אמסלם: במה נתחיל, עם מי?

דוד אמסלם: המשרד להגנת הסביבה פה?

<אבי בן צור: כן.

דוד אמסלם: אבי, בוא תספר לנו איפה הדברים עומדים.

דוד אמסלם: אתם אמורים לפקח, לפי מה שכתבנו.

<אבי בן צור: לפקח על מה?

דוד אמסלם: אתה קיבלת את הפרוטוקול?

<אבי בן צור: כן.

דוד אמסלם: אתה מכיר אותו?

דוד אמסלם: לפני שנה עשינו דיון, אתה יודע על מה מדובר?

<אבי בן צור: כן, השתתפתי בו.

דוד אמסלם: נו, ו-?

<אבי בן צור: בינתיים התכנית לא התקדמה.

דוד אמסלם: איפה התכנית עומדת היום?

<אבי בן צור: היה דיון בוועדת ערר, אחר כך היה דיון בעיריית ירושלים.

<אבי בן צור: ועדת ערר הביאה את זה לעיריית ירושלים לדיון, ביקשו לשמוע את העמדה של עיריית ירושלים בדיון.

<אבי בן צור: עיריית ירושלים החליטה שהיא חושבת שהתכנית הזו בסדר, בינתיים היא - - -

<קריאה: אתה מדלג על דבר אחד, שהיה מכתב של משרד הבריאות באמצע, שקבע שצריך לעצור - - -

דוד אמסלם: שנייה.

דוד אמסלם: פה לא מפריעים.

<אבי בן צור: משרד הבריאות יעדכן.

דוד אמסלם: אני מבקש, מי שלא מקבל זכות דיבור פה לא מדבר.

<אבי בן צור: כמו שאני יודע, התכנית לא מאושרת.

דוד אמסלם: תסקיר סביבה ביקשתם?

<אבי בן צור: כן.

<אבי בן צור: נעשה מסמך סביבתי וכתבנו עליו חוות דעת.

דוד אמסלם: ומה חוות הדעת שלכם?

<קריאה: זה לא תסקיר סביבה.

<אבי בן צור: אני לא יודע מה זה תסקיר סביבה.

<אבי בן צור: אמרתי, נעשה מסמך סביבתי - - -

דוד אמסלם: לא, שאלתי אם ביקשתם תסקיר סביבתי שבא לבדוק את כל הנושא של זיהום האוויר כתוצאה מהמטמנה, כל האבק וכל הדברים האלה.

דוד אמסלם: הרי לכל תכנית כמעט אתם מבקשים תסקיר סביבתי.

<אבי בן צור: נעשה מסמך סביבתי.

דוד אמסלם: מה זה מסמך סביבתי?

דוד אמסלם: אני לא יודע מה זה, אני לא מכיר מושג כזה.

<אבי בן צור: יש מסמך כזה, על פי חוק.

<אבי בן צור: יש מסמך ש - - -

<קריאה: תסקיר השפעה על הסביבה?

<אבי בן צור: נעשה מסמך, הוא לא הוגדר כתסקיר השפעה על הסביבה, זה מסמך סביבתי.

דוד אמסלם: מי הכין אותו?

<אבי בן צור: עשה את זה יזם מטעם עיריית ירושלים.

דוד אמסלם: היזם עשה?

<אבי בן צור: כן.

<אבי בן צור: זה החוק בארץ, זה החוק שאתם חוקקתם.

דוד אמסלם: זה לא בקטע של העלבות, אתם וזה.

דוד אמסלם: אני רק שאלתי - - -

<אבי בן צור: לא, אני רק אומר, זה החוק.

דוד אמסלם: ראית את המסמך הזה?

<אבי בן צור: אני ראיתי אותו, אבל לא בדקתי.

<אבי בן צור: מישהו אחר בדק את ה - - -

דוד אמסלם: דרך אגב, מה ההבחנה בין תסקיר לבין מסמך?

דוד אמסלם: ומי קובע מה עושים מה?

<אבי בן צור: ועדה מחוזית קובעת מה עושה מה, יש כמה הבדלים, אבל בעיקר לתסקיר השפעה על הסביבה יש לוחות זמנים שמוגדרים בחוק ולמסמך סביבתי אין לוחות זמנים.

דוד אמסלם: מה זאת אומרת לוחות זמנים?

דוד אמסלם: באיזה מובן לוחות זמנים?

דוד אמסלם: של מה?

<אבי בן צור: הוא מגדיר את הזמן של ההנחיות של חוות דעת, שהוועדה צריכה ל - - -

<קריאה: - - - היזם.

<קריאה: זה מה שכתוב בסיכום.

<אבי בן צור: הוא מגדיר את הזמן שהמשרד צריך לכתוב את חוות הדעת, הוא נותן לו חודשיים ימים לכתוב חוות דעת, אלא אם כן הוא מבקש הארכה - - -

דוד אמסלם: זאת אומרת התסקיר מוגבל מבחינת הזמן, זה ההבדל היחידי ש - - -

<אבי בן צור: זה לא ההבדל היחיד.

<אבי בן צור: זה ההבדל - - -

דוד אמסלם: אתם הייתם בוועדה המקומית, מי זה הנציג במחוזית אצלכם בנושא הזה?

<אבי בן צור: אני הנציג במחוזית.

דוד אמסלם: ומה הייתה העמדה שלך שם?

<אבי בן צור: העמדה של המשרד הייתה להטמיע את התנאים שיש בחוות הדעת של המשרד להגנת הסביבה.

<אבי בן צור: אם לא יהיו התנאים האלה לא תתקדם התכנית.

דוד אמסלם: מה התנאים?

<אבי בן צור: היו תנאים, להוריד את הגובה של האתר שתוכנן, הוא תוכנן לנפח גדול יותר, אנחנו ביקשנו להוריד אותו, שזה יהיה בשלביות, שיהיה שם פארק.

דוד אמסלם: אתם בדקתם?

דוד אמסלם: אני רוצה להבין משהו, אתה מכיר את המקום?

<אבי בן צור: אני מכיר את המקום.

דוד אמסלם: אתה באמת חושב שהמקום הזה, בלי תסקירים, לא משפיע באבק וכל זה על התושבים בסביבה?

דוד אמסלם: הרי יש שם משטר רוחות משתנה כל הזמן.

<אבי בן צור: אני חושב שהמקום הזה הוא לא שונה - - -

דוד אמסלם: הוא בסדר?

<אבי בן צור: אני עונה לך.

<אבי בן צור: אני אומר שהמקום הזה שהוצע על ידי עיריית ירושלים הוא לא שונה ממקומות אחרים בכל הארץ.

דוד אמסלם: איפה יש מקומות אחרים בארץ?

דוד אמסלם: ספר לי איפה.

<אבי בן צור: בכל הארץ יש אתרי חציבה - - -

דוד אמסלם: ספר לי איפה.

דוד אמסלם: בוא אני אספר לך.

דוד אמסלם: אנחנו סגרנו אתר בנווה יעקב שהיה במרחק לדעתי פחות מזה אפילו, או בדומה לזה.

דוד אמסלם: סגרנו אותו בגלל שאנשים חלו באסטמה.

דוד אמסלם: לפני 15 שנה.

דוד אמסלם: דרך אגב, אין אתרים בארץ.

אוסאמה סעדי: אדוני היושב ראש, גם אז אנחנו - - -

<אבי בן צור: אני בהחלט מסכים איתך - - -

דוד אמסלם: אז אני רוצה להבין, עזוב את עיריית ירושלים, עיריית ירושלים רוצה אתר, זה אני מבין.

דוד אמסלם: אני שואל, המשרד לאיכות הסביבה, לפי הבנתי הוא צריך לדאוג לאיכות הסביבה, אז אם אתם לא מבינים בנושא הזה אז למה אתם מאשרים את זה?

<אבי בן צור: אני לא אמרתי שאנחנו לא מבינים.

<אבי בן צור: אנחנו מבינים, יש תקנים, יש - - -

דוד אמסלם: מה התקן אומר?

<אבי בן צור: זה עומד בתקנים.

דוד אמסלם: אין אתר הרי עוד, אתה לא יודע מה עומד בתקן.

<אבי בן צור: יש תקנים של זיהום אוויר ושל רעש, הדברים נבדקו.

דוד אמסלם: לא הבנת.

דוד אמסלם: אם אתה טועה או לא טועה אתה תדע רק אחרי שהאתר עובד.

דוד אמסלם: אין שם זיהום אוויר בגלל שאין שם כרגע שפיכה.

דוד אמסלם: ברגע שיש שפיכה אתה תזהה את זיהום האוויר.

זוהיר בהלול: אבל יותר חמור, אם מותר לי רק משפט אחד.

זוהיר בהלול: משתמע מדבריך, אדוני היקר, שאם יש פשעים סביבתיים - - -

עבד אל חכים חאג' יחיא: אפשר, אדוני, לברך את באסל לרגל חזרתו?

עבד אל חכים חאג' יחיא: זו ישיבה ראשונה שהוא משתתף.

זוהיר בהלול: זה מאוד לגיטימי שאנשים ימותו.

זוהיר בהלול: זה בדיוק הפירוש.

<אבי בן צור: ממש לא אמרתי את זה.

זוהיר בהלול: אתה לא אמרת, אבל זה הפירוש.

<אבי בן צור: זה גם לא משתמע מכך.

<אבי בן צור: אמרתי שזה עומד בתנאים הסביבתיים כפי שנבדקו על פי הפרוצדורות שיש במדינת ישראל וזה עומד בתקנים הסביבתיים.

דוד אמסלם: אני רוצה עוד דבר אחד להבין מההערה שלך.

דוד אמסלם: אני לא ישבתי כאן, אבל האם זה לא יותר נכון - - - אני איתך, איכות הסביבה.

<אבי בן צור: כן.

דוד אמסלם: אתם איכות הסביבה, כמדומני.

דוד אמסלם: האם זה לא יותר נכון שאתה מזמין את התסקיר, אתם, המשרד, לא היזם, אתם, ויכול להיות שהיזם יממן אותו, אבל אתם מחליטים על התסקיר, אתם מנחים את זה?

דוד אמסלם: אתה לא חושב שאם יזם אמור להביא תסקיר אז הוא יביא אותו ממי שהוא רוצה ואז בעצם הוא ירשום לו איזה הוא תסקיר ככה ידידותי לסביבה?

דוד אמסלם: מה אתה אומר?

<אבי בן צור: אני אומר שמה שאתה מעלה זו נקודה נכונה.

<אבי בן צור: זה נבחן יותר מ-20 שנה במשרד להגנת הסביבה.

<אבי בן צור: אני לא הגורם המרכזי שבחן את הדברים האלה, אבל בשולי הדברים שמעתי על דברים כאלה.

<אבי בן צור: אני יודע על דברים אחרים, שיש מקומות אחרים בעולם, אבל זו הפרוצדורה במדינת ישראל.

<אבי בן צור: כל המסמכים הסביבתיים וכל תסקירי ההשפעה על הסביבה שנעשו במדינת ישראל נעשו על ידי היזם, הגיעו למשרד להגנת הסביבה - - -

<קריאה: זה לא היה בתסקיר, רק תדייק.

<קריאה: זה לא היה תסקיר.

<אבי בן צור: לא אמרתי שהיה תסקיר.

<אבי בן צור: אמרתי שלא היה תסקיר, הקדמתי ואמרתי, אני רק אומר שהפרוצדורה במדינת ישראל שכל תסקירי ההשפעה על הסביבה וכל המסמכים הסביבתיים נעשים - - -

<קריאה: אבל - - -

<אבי בן צור: אני רק אגמור את המשפט.

<אבי בן צור: נעשים על ידי היזם, זו הפרוצדורה שחוקקה כאן.

באסל גטאס: צריך לשנות את החוק.

<אבי בן צור: זו הפרוצדורה.

<אבי בן צור: אפשר לשנות אותה - - -

באסל גטאס: אני יזמתי את השינוי ולא עבר.

דוד אמסלם: באסל, לא להפריע לו.

דוד אמסלם: אני עוד מעט אברך אותך, אבל אל תפריע.

דוד אמסלם: אחרת לא יהיה על מה לברך.

<אבי בן צור: ואז זה נבדק או על ידי המשרד להגנת הסביבה או על ידי היחידות הסביבתיות.

<אבי בן צור: זו הפרוצדורה שיש במדינת ישראל.

<אבי בן צור: במקרה הזה זה לא נבדק על ידי עיריית ירושלים, כי היא קידמה את התכנית.

דוד אמסלם: תודה.

דוד אמסלם: לגבי הנושא הזה, לאה, תרשמי, אני אפנה במכתב לשר לאיכות הסביבה, אני חושב שהתהליך הוא לא נכון.

דוד אמסלם: אני חושב שמי שצריך לבקש את התסקירים זו המדינה, להנחות את הגופים המקצועיים שעושים את התסקירים, ולגבי התשלום, אין לי בעיה שהיזם ישלם את זה, אבל בוודאי הוא לא יכול לבקש, הוא לא יכול גם לקבוע גם מה מזג האוויר ומי יהיה השופט וכו'.

דוד אמסלם: זה לא הגיוני.

יעל כהן-פארן: אם אפשר רק לציין שיש תקדים בצו בית משפט בתמנע, התסקיר בוצע על ידי גורם חיצוני כי הבינו שיש פה בעיה.

דוד אמסלם: אני חושב שככלל זה צריך להיות, זה בהיגיון, זה לא נשמע לי - - -

יעל כהן-פארן: אבל סליחה, אין פה אפילו הוראה של תסקיר בגלל שהתכנית הזהו קטנה בהרבה מתכנית - - - והיה פה איזה מין מסמך סביבתי.

יעל כהן-פארן: זה לא תסקיר.

דוד אמסלם: זה מה שהוא אמר.

אוסאמה סעדי: אדוני היושב ראש, אני זוכר שגם בוועדה הקודמת וגם במליאה ובדיונים שהיו פה נתבקשו לבדוק חלופות.

אוסאמה סעדי: האם המשרד לאיכות הסביבה בדקו חלופות חוץ מהמקום הזה?

דוד אמסלם: בדקתם חלופות?

דוד אמסלם: ביקשתי, הרי הקראתי את זה פה.

<אבי בן צור: זה לא התפקיד של המשרד, זה התפקיד של הוועדה המחוזית לבדוק את החלופות.

דב חנין: האם הוועדה המחוזית בדקה חלופות?

יעל כהן-פארן: יש פה מישהו ממינהל התכנון?

דוד אמסלם: דקה.

דוד אמסלם: כשאני שואל אותך את השאלה, כמשרד לאיכות הסביבה, אני גם שואל אותך כנציג המשרד בוועדה המחוזית.

דוד אמסלם: הרי אתה - - - תראה, ככה אני מבין, אלא אם כן אני לא מבין איך זה עובד.

דוד אמסלם: יש נציגי המשרדים בתוך הוועדה המחוזית כדי שכל פעם שעולה הנושא, ספציפי של אותו משרד, הנציג מוביל את הקו, בגלל שהוא הנציג שם.

דוד אמסלם: הרי אם עולה נושא תחבורה, אז אני מניח שהנציג של משרד התחבורה מוביל את הקו, אם זה נושא איכות סביבה אז אתה.

דוד אמסלם: אז אתה פה, אני שואל אותך בשני הכובעים, אתה גם נציג המשרד פה בדיון, אתה גם נציג המשרד בוועדה המחוזית, האם אתה לא חושב שבאירוע מהסוג הזה, כשמדובר על מאות משאיות שאמורות לעבור כל בוקר, צהריים וערב.

דוד אמסלם: אני כרגע לא מדבר בכלל על ההשתלבות שלהם בכביש, שאין לי מושג בכלל גם בנושא התנועתי איך הם משתלבים בכביש, המשאיות האלה.

דוד אמסלם: אני לא מדבר כרגע על סתימת האוג, כאגן ניקוז, שאם אני אראה לך סרטונים מה יוצא שם בחורף, אני לא יודע לאן המים יילכו ובטח הם יציפו גם את הכביש, על זה אני לא מדבר.

דוד אמסלם: אני שואל רק מבחינת האבק, האם נראה לי סביר במרחק של 200-300 מטר מבתי התושבים, אני מדבר כאיכות סביבה, האם זה נשמע לך סביר שהכול בסדר?

דוד אמסלם: אתר לעודפי עפר, ככה באות משאיות כל בוקר, 200, 300, 500, במהלך כל היום, יכול להיות גם בלילה דרך אגב.

דוד אמסלם: אני שואל.

<אבי בן צור: אני לא אמרתי שהכול בסדר.

<אבי בן צור: כל מה שאמרתי זה - - -

עבדאללה אבו מערוף: במשך 20 שנה?

זוהיר בהלול: אתה הרגולטור של בריאות הציבור, לא?

<אבי בן צור: האתר הזה, כמו שיש אתרי בנייה בכל הארץ ויש מחצבות בכל הארץ, זה לא שונה.

<אבי בן צור: אלה הפרוצדורות שהוקמו במדינת ישראל, זה התקנות שיש, זה נבדק לפי - - -

יעל גרמן: באף מקום אין - - - ובית חולים.

<אבי בן צור: זה נבדק לפי התקנות שנקבעו כאן וזה עומד בתקנות.

יעל גרמן: אין דבר כזה ליד מגורים 130 מטר.

<אבי בן צור: אתם מוזמנים לשנות את התקנות.

יעל גרמן: 130 מטר ממקום מגורים ו - - -

דוד אמסלם: כשאתה אומר תקנות, תראה לי את התקנה, אני מבקש להביא לי את התקנה שמותר - - -

<אבי בן צור: יש לך אותה - - -

דוד אמסלם: תשלח לי אותה שמותר להקים אתר עודפי עפר 200 מטר מבתי התושבים.

דוד אמסלם: תביא את התקנה.

<קריאה: 130 מטר.

דוד אמסלם: 200 מטר, בסדר?

דוד אמסלם: תביא לי את התקנה, אני לא רוצה לראות אותה.

<אבי בן צור: אני לא מכיר תקנה הפוכה.

דוד אמסלם: אז אם ככה, אז אני מבין - - -

<קריאה: זה המשרד שאמון על הבריאות שלנו.

<קריאה: על הבריאות שלנו, על הסביבה - - -

דוד אמסלם: אם אתה לא מכיר תקנה הפוכה, למה לא הקמתם בתוך השכונה?

<אבי בן צור: התקנה היא מאוד פשוטה, זה לא אני מקים, זה עיריית ירושלים מקימה.

<אבי בן צור: הפרוצדורה אומרת - - -

דוד אמסלם: אתה לא איתי.

<אבי בן צור: תן לי רק לסיים את המשפט.

דוד אמסלם: אבי, התחלתי איתך, אני אעבור לעירייה.

דוד אמסלם: תאמין לי, אני מכיר את כל הפרוצדורות.

<אבי בן צור: לא, אני רק אומר - - -

דוד אמסלם: אני אגיד לך איפה הבעיה שלי איתך.

דוד אמסלם: אתה איכות הסביבה.

זוהיר בהלול: הוא פסיבי.

זוהיר בהלול: אתה פסיבי.

דוד אמסלם: אתה צריך להפוך להם את השולחן.

דוד אמסלם: עיריית ירושלים רוצה אתר, מצידה לא מעניין אותה כלום.

דוד אמסלם: אבל אתה, לא אכפת לך אתר, אתה צריך לבוא ולדאוג לאיכות הסביבה.

דוד אמסלם: ככה אני מבין את הדברים.

דוד אמסלם: אז אתה בא ומספר לי - - -

<אבי בן צור: אם אתה חושב - - - אני מודה לך שאתה אומר שלא אכפת לי.

<אבי בן צור: אני מאוד מודה לך, תודה רבה.

דב חנין: אדוני, ההערה של היושב ראש איננה הערה אישית, היא הערה למדיניות של המשרד להגנת הסביבה.

<אבי בן צור: לא הוא אומר לי, אתה - - -

<קריאה: אתה בתור נציג של המשרד.

דוד אמסלם: קודם כל ההערה היא גם אישית, בגלל שאני מצפה מפקיד, שאם הוא לא יודע לעשות את העבודה שלא יעשה אותה, יגיד 'אני לא מסוגל'.

דוד אמסלם: אבל אם אתה יושב בוועדה ואתה בא אליי לכאן כמשרד להגנת הסביבה, או שתיתן תשובות או אל תבוא.

<אבי בן צור: אני נותן לך את התשובה - - -

דוד אמסלם: תגיד למנכ"ל שלך שיבוא לפה.

דוד אמסלם: אבל זה לא הגיוני, אם אתה לא איכות הסביבה - - - אני שואל אותך, אם אתה איכות הסביבה ואתה צריך לדאוג לאיכות הסביבה, אל תספר לי צ'יזבטים.

דוד אמסלם: מה זה השטויות האלה?

דוד אמסלם: אתה אומר לי לא אכפת לי?

דוד אמסלם: מה זה עוזר לי אם אכפת לך ובסוף קם האתר?

<אבי בן צור: אף אחד לא אמר דבר כזה, למה אתה מכניס דברים?

<אבי בן צור: מי אמר דבר כזה?

דוד אמסלם: טוב, תודה רבה.

<קריאה: אתה עונה כאילו לא אכפת לך.

דוד אמסלם: קודם כל מינהל התכנון יושב פה?

<חן פרנקל: כן, אני, אדוני.

דוד אמסלם: חן, ספר לנו למה אתה חושב שצריך להקים שם אתר?

<חן פרנקל: למה צריך לשים שם אתר?

<חן פרנקל: זה עודפי עפר, או תשתית לעודפי עפר - - -

<גדעון יגר: אין עפר שם, זה רק סלעים.

<חן פרנקל: התחלת?

<חן פרנקל: אין לי מיקרופון קבוע, אז אני אנסה לדבר בקול טיפה יותר חזק.

<חן פרנקל: יש עודפי עפר, צריך להקים איזה שהוא אתר לקלוט אותם, אין אפשרות אחרת, זה לא משהו שייעלם מעצמו.

דוד אמסלם: זאת לא השאלה, ברור לנו.

<חן פרנקל: אנחנו בדקנו את המקום הזה, זה נבדק במסמך סביבתי ולפני כן נעשתה בדיקת חלופות בכל מרחב המחוז שמצא שהמיקום הזה הוא מיקום מועדף מבחינתנו.

דוד אמסלם: למה?

<חן פרנקל: למה?

<חן פרנקל: כי המיקום הזה יושב על כביש ראשי ולכן הוא מאוד נגיש למשאיות, בלי שהן יעברו דרך השכונות.

זוהיר בהלול: זה חשוב על פני בני אדם.

<חן פרנקל: מדובר על שטח מופר, אין לו שם רצף טבעי ואין לו המשכיות.

<חן פרנקל: בשטח עצמו נשפכה בו כמות גדולה של חומרי עפר.

<גדעון יגר: איזה עפר?

<גדעון יגר: סלע.

דוד אמסלם: גדעון, אל תפריע לי.

דוד אמסלם: בבקשה.

<חן פרנקל: אז כמו שאמרתי, לדעתנו הוא עומד ב - - -

דוד אמסלם: למה לא ביקשתם תסקיר סביבתי?

<חן פרנקל: כמו שאבי אמר מקודם, מבחינתנו מסמך סביבתי ותסקיר זה היינו הך.

<חן פרנקל: זה לא שהרמה של הבדיקה משתנה.

דוד אמסלם: אז אם זה היינו הך תבטלו אחד מהם באופן פורמלי.

<חן פרנקל: יכול להיות, אבל שוב, לא אנחנו קובעים את החוקים.

<חן פרנקל: אנחנו מעדיפים מסמך סביבתי במקום שכבר נעשתה בדיקת חלופות ואז יש לנו יותר גמישות על המידע שמופיע - - -

דוד אמסלם: איזה חלופות נבדקו ונפסלו?

<חן פרנקל: נבדקו בכל המחוז, אני לא זוכר - - -

דוד אמסלם: איפה?

דוד אמסלם: במישור אדומים אתם בדקתם?

<חן פרנקל: מישור אדומים לא נכלל בתוך מחוז ירושלים.

דוד אמסלם: למה?

<חן פרנקל: למה הוא לא נכלל במחוז ירושלים?

<חן פרנקל: זה כבר לא - - -

דוד אמסלם: לא, אני שואל למה.

דוד אמסלם: דרך אגב, רוב האתרים לא נמצאים בערים עצמם.

דוד אמסלם: אתה חושב שבתל אביב יש להם אתר?

<חן פרנקל: בתל אביב אין להם אתר ולכן - - -

דוד אמסלם: אתה יודע למה?

דוד אמסלם: בגלל שהם דואגים לתושבים שלהם.

דוד אמסלם: בגלל זה אין להם אתר.

דוד אמסלם: דרך אגב, כמעט אין עיר שיש לה אתר בתוך העיר.

<חן פרנקל: ואיפה עודפי העפר של תל אביב נשפכים?

דוד אמסלם: אז אמרתי לך, באתר מחוץ לעיר.

<גדעון יגר: בברקת, 27 קילומטר מתל אביב.

אוסאמה סעדי: אתה שואל את השאלות האלה בקשר לחלופות?

אוסאמה סעדי: אתה צריך להגיד לנו איפה החלופות.

דוד אמסלם: אבל עזוב, אני בא עכשיו מזווית התושבים.

דוד אמסלם: הסדר הוא קודם כל התושבים ואחרי זה הצרכים של האתר.

דוד אמסלם: מה המרחק בין האתר לבתי התושבים, אתה יודע?

<חן פרנקל: כ-200 מטר.

<חן פרנקל: שוב, אני לא זוכר את המספר.

<אריה לוי: 130 מטר מהבית הקיצוני, 50 מטר מבתי ספר.

<קריאה: 50 מטר משועפט.

דוד אמסלם: אריה, חבר'ה.

דוד אמסלם: חבר'ה, עוד הערה ואני אוציא אתכם.

דוד אמסלם: אני שואל האם נראה לך סביר - - - אתה מכיר אתרים לעודפי עפר?

<חן פרנקל: אני מכיר.

דוד אמסלם: איפה?

דוד אמסלם: בדקת, ראית פעם איך זה נראה?

<חן פרנקל: אני יודע שבתוך ירושלים יש הרבה אתרים לא חוקים, לדוגמה שפכו במעלה - - -

<קריאה: אז למה עיריית ירושלים לא אוכפת את זה?

<חן פרנקל: תשאלו את מי שניהל את אגף שפ"ע בעירייה בזמנו.

<חן פרנקל: לא יודע.

דוד אמסלם: אני ניהלתי.

דוד אמסלם: אתה יודע למה סגרנו את האתר בנווה יעקב?

<חן פרנקל: כן, כי המשאיות נסעו דרך הבתים.

דוד אמסלם: לא.

דוד אמסלם: זאת לא הסיבה.

דוד אמסלם: יגיד לך עמירם.

דוד אמסלם: התושבים שם פנו אלינו והילדים שם חלו באסטמה.

דוד אמסלם: זו הסיבה המרכזית שאנחנו סגרנו, אני סגרתי את האתר.

<קריאה: איך?

דוד אמסלם: סגרתי, החלטתי החלטה ואין יותר אתר.

<קריאה: בתור ועדת פנים?

דוד אמסלם: לא.

דב חנין: הוא היה בעירייה.

דב חנין: הוא לא נולד כאן.

דוד אמסלם: אני שואל שאלה.

דוד אמסלם: אני כרגע לא בא לסיפור של האוג, לדעתי בכלל אגן הניקוז, אתם סותמים אותו.

דוד אמסלם: אני אראה לכם.

דוד אמסלם: שלחו לי סרטונים איך זה נראה בחורף, השתגעתי, כמויות הספיקה שעוברות שם.

דוד אמסלם: דרך אגב, בזמנו היה בצד השני של עיסאוויה, כל הכביש הוצף עד שלא עשינו מעבר מים.

דוד אמסלם: אתה יודע את זה, עמירם.

דוד אמסלם: דבר שני, יש שם תושבים במרחק קצר מאוד.

דוד אמסלם: אני אומר לך שבקיץ זה לא הגיוני, יש שם משטר רוחות שכל הזמן משתנה והאבק הזה יהרוג להם את החיים.

דוד אמסלם: אתה היית שם?

<חן פרנקל: בטח שהייתי שם.

דוד אמסלם: ומה אתה אומר?

דוד אמסלם: אם היית גר שם, היית מוכן לזה גם?

<חן פרנקל: אני לא רואה שום הבדל בין זה לבין כל מתקן תשתית אחר שאנחנו ממקמים בתוך ירושלים.

<חן פרנקל: צריך לתת מענה לצורך הזה.

דוד אמסלם: אבל אני אגיד לך, גם אם היית רוצה לעשות שם מגרסה הייתה בעיה, במרחקים האלה.

דוד אמסלם: כשאנחנו שמנו מגרסה - - -

<קריאה: פה יש מגרסה, מישהו שם לב?

דוד אמסלם: איפה?

<קריאה: פה, איפה שבונים את הספרייה הלאומית.

דוד אמסלם: דרך אגב, אין פה כמעט בתי תושבים.

עבדאללה אבו מערוף: אם נעשו שם טעויות, אומרים נעשה ויש ויש.

עבדאללה אבו מערוף: נניח שהיו טעויות, נניח.

עבדאללה אבו מערוף: אז מה?

עבדאללה אבו מערוף: נחזור על הטעויות?

עבדאללה אבו מערוף: איזה לוגיקה כזאת?

עבדאללה אבו מערוף: איזה דמגוגיה.

<קריאה: למה לא לתקן את המצב?

עבדאללה אבו מערוף: צריך לתקן את המצב.

עבדאללה אבו מערוף: אני לא מבין מה הולך כאן.

עבדאללה אבו מערוף: כמו גן ילדים, היו טעויות ולא נושמים אוויר, אז לחזור על אותו דבר?

עבדאללה אבו מערוף: אז מה אם יש תקנון ויש חוק?

<קריאה: בישראל זו הדרך, לעשות שוב את - - -

עבדאללה אבו מערוף: איזה דרך?

עבדאללה אבו מערוף: צריך לתקן את הדרך, בשביל זה אנחנו כאן.

<קריאה: לא לומדים מטעויות.

דוד אמסלם: דרך אגב, מה הפרמטרים שאישרתם את זה?

דוד אמסלם: באיזה טענה, שמה?

דוד אמסלם: שהאבק העתידי שאתם יודעים מה הוא יהיה הוא לא יפריע לתושבים?

<חן פרנקל: זה הרעיון של תקנים.

דוד אמסלם: שאלתי.

דוד אמסלם: איך אתה יודע מה התקן שיש שם?

<חן פרנקל: התקן קבוע בחוק.

דוד אמסלם: לא, איך אתה יודע מה רמת הזיהום שתהיה שם?

דוד אמסלם: מאיפה אתה יודע?

<חן פרנקל: בגלל זה עושים מודל חיזוי.

דוד אמסלם: ומה המודל שלכם אומר?

<חן פרנקל: זה אולי כדאי שתשאל מישהו מאנשי - - -

דוד אמסלם: לא, אני רוצה לדעת.

דוד אמסלם: אתה עשית מודל, על כמה משאיות עשית את המודל?

<חן פרנקל: להגיד לך בדיוק מה היו הפרטים כרגע, כמעט שלוש שנים מאז שדנו בתכנית, קשה לי להגיד.

<חן פרנקל: אבל השורה התחתונה היא שהמודל בודק עמידה בתקן.

<חן פרנקל: נמצא שהתקנים - - - שיש התאמה, שאנחנו לא רואים שיש בעיה של זיהום אוויר.

<קריאה: על איזה נתונים התבססו?

<קריאה: מלפני 20 שנה?

דוד אמסלם: חבר'ה, שנייה.

דוד אמסלם: איפה עומדת התכנית היום?

<חן פרנקל: התכנית עומדת בוועדת ערר, מחכה להחלטה של הוועדה.

דוד אמסלם: זה בעצם בוועדת הערער, מחכה להחלטת הוועדה?

אוסאמה סעדי: אפשר, אדוני, שאלה למינהל התכנון?

דוד אמסלם: רק שנייה, בוא נשמע את עמירם ואחרי זה.

אוסאמה סעדי: לא, למינהל התכנון.

אוסאמה סעדי: האם יש צורך שם, אם התכנית הזאת תמומש, להרוס בתים וכמה בתים?

<חן פרנקל: לא, אין צורך בהריסת בתים, אולי למעט בתים שנבנו שם בצורה לא חוקית ובתוך התחום של המגרסה עצמה.

אוסאמה סעדי: שאלתי אותך אם זה בחוקי או לא חוקי?

אוסאמה סעדי: שאלתי אותך - - -

דב חנין: בכל האזור אין תכנית מתאר.

דב חנין: אי אפשר ל - - -

אוסאמה סעדי: שאלתי אותך אם מתכוונים להרוס בתים.

אוסאמה סעדי: לא שאלתי אותך אם זה חוקי או לא חוקי.

אוסאמה סעדי: יש צורך להרוס מבנים ולפנות אנשים?

<חן פרנקל: אני מצטער שאני לא שולט בפרטים האלה, לדעתי - - -

אוסאמה סעדי: איך אתה - - -

<חן פרנקל: אני באמצע התשובה.

<חן פרנקל: לדעתי יש מבנה אחד שחורג שם מעבר ל - - -

אוסאמה סעדי: אומרים לי 30 מבנים.

<חן פרנקל: אותו יהיה צורך להרוס.

אוסאמה סעדי: אומרים לי 30 מבנים, זה נכון?

<חן פרנקל: יכול להיות שמאז שדנו בתכנית נבנו עוד מבנים בשטח.

<גדעון יגר: על קרקעות פרטיות.

דוד אמסלם: איזה חלופות בחנתם עוד?

<חן פרנקל: יש מסמך מקיף של עמוס ברנדס שנכתב בזמנו.

<חן פרנקל: הוא בדק בתוך ירושלים - - -

דוד אמסלם: למה בתוך ירושלים?

<חן פרנקל: בתוך ירושלים קרוב ל-20 אתרים ועוד 20 אתרים ברמה המחוזית, כולל מחצבת בית מאיר, מחצבת עציונה, אזור אביעזר, המחצבה הנטושה בקסטל וכאמור אתרים באזור גבעת זאב, פסגת זאב, אזור הר חומה ומעבר לכך.

<חן פרנקל: את השמות המדויקים של האתרים אני לא זוכר.

אוסאמה סעדי: אפשר עוד שאלה?

אוסאמה סעדי: אני אומר לך למה בחרתם דווקא במקום הזה, כי במקום הזה רוב השטח הוא בבעלות פרטית של אנשים מעיסאוויה, משועפט, מראס חמיס, זו קרקע פרטית.

אוסאמה סעדי: במקום שתלכו ותבחרו חלופה שהיא קרקע של מדינה, של מינהל, אתם הולכים להפקיע את מה שנשאר מעתודת הקרקע להרחבת ראס חמיס ושועפט וזה.

אוסאמה סעדי: זו הסיבה האמיתית, תגידו את זה פעם אחת.

באסל גטאס: וכי הנפגעים הם ערבים.

אוסאמה סעדי: בדיוק.

באסל גטאס: אין להם כוח, אין להם קול.

אוסאמה סעדי: לא, יש גם נפגעים ערבים וגם יהודים, אבל הקרקע - - -

דוד אמסלם: שנייה.

אוסאמה סעדי: למה אתם בחרתם בחלופה של הפקעת קרקעות של אנשים - - -

דוד אמסלם: לא, עוד מעט תקבל את זכות הדיבור, אבל זה לא קשור.

דוד אמסלם: לא כל דבר זה ערבים-יהודים.

אוסאמה סעדי: זו העתודה היחידה?

דוד אמסלם: אוסאמה, דקה.

דוד אמסלם: אני רוצה לשאול את עמירם מה העמדה של עיריית ירושלים בנושא?

דוד אמסלם: אני רק רוצה לחדש לך, בגבעת שאול, כששמנו שם בזמנו מגרסה, באתר לפינוי גזם, אני הפסקתי אותה בגלל שזה הפריע לתושבים.

דוד אמסלם: במרחקים יותר קצרים.

דוד אמסלם: אני מספר לך, המגרסה שם בשטח.

<עמירם רותם: עיריית ירושלים הסתמכה על המסמך של הוועדה המחוזית של בדיקת החלופות ובחנה את האפשרות לעשות את האתר בנחל אוג.

<עמירם רותם: לשם כך בדקה קודם כל בדיקת היתכנות.

<עמירם רותם: לא ישר הלכנו לתב"ע, עשינו בדיקה, שיתפנו את כל הגורמים כדי לדעת מה עמדתם בנושא הזה וכולם דעתם הייתה חיובית לגבי האתר.

דב חנין: אז כנראה לא דיברתם עם התושבים.

<גדעון יגר: את משרד הבריאות לא שאלתם.

דב חנין: עם האנשים באזור.

דב חנין: כי כל האנשים באזור, ערבים, יהודים, כל הגורמים - - -

דוד אמסלם: דב, תן לו לדבר.

<עמירם רותם: ישבנו פעמיים עם תושבי האזור, גם עם תושבי עיסאוויה, גם עם - - -

דוד אמסלם: במישור אדומים, למה עשיתם את האתר במישור אדומים?

<קריאה: לא דיברתם איתנו.

<עמירם רותם: מישור אדומים, יש חוות דעת של מייק בלאס שאי אפשר להעביר פסולת ליהודה ושומרון כי זו החלטה שהיא הפרה של החוק הבינלאומי.

דוד אמסלם: זה לא פסולת.

<קריאה: שמירה על החוק הבינלאומי?

דוד אמסלם: חבר'ה, זה מפריע לי.

<קריאה: אבל זה מעניין, שמירה על החוק הבינלאומי - - -

דוד אמסלם: אני מספר לך.

דוד אמסלם: 20 שנה עשינו את זה.

<עמירם רותם: לכן יצאה - - -

דוד אמסלם: זה לא פסולת, זה איזוני קרקע.

זוהיר בהלול: פתאום התנחלויות ומאחזים זה בסדר - - -

דוד אמסלם: עודפי עפר זה לא פסולת.

<עמירם רותם: זה ויכוח משפטי ואני לא עורך דין.

נחמן שי: אתם מתמודדים פה עם סמכות יותר גדולה משלכם.

נחמן שי: יש פה בעיה בדיון הזה.

נחמן שי: אתם לא שמים לב כנראה.

נחמן שי: זה נדיר בוועדות כנסת שיושב ראש הוועדה יותר בקי מכל הנוכחים בנושא הנידון.

דוד אמסלם: עמירם, זאת הסיבה שמישור אדומים לא - - -

<עמירם רותם: זו אחת הסיבות.

<עמירם רותם: סיבה נוספת, אנחנו כעיריית ירושלים יכולים רק לעשות תכניות בתחום עיריית ירושלים.

<עמירם רותם: חובתנו על פי חוק, ראש העיר חייב להורות על האתר של עודפי העפר, זה החוק מחייב אותו.

<עמירם רותם: הייתה לנו תביעה של ארגון המובילים והקבלנים מול עיריית ירושלים, שאין לה אתר, ולבית משפט עיריית ירושלים התחייבה - - -

דוד אמסלם: לא שאלתי את זה.

דוד אמסלם: שאלתי למה במישור אדומים יש אתר מוכן שאני כבר סגרתי אותו לפני 10 שנים.

דוד אמסלם: אני ישבתי עם מעלה אדומים, הרי לא היה לנו בירושלים כמעט אף פעם, מאז שסגרנו את הסיפור של נווה יעקב, אז כל הפארק למטה במעלה אדומים, אנחנו שם עשינו איזוני קרקע, הרמנו אותו ב-20 מטר למעלה, אתה יודע את זה.

דוד אמסלם: 10 שנים העמסנו שם.

<עמירם רותם: התמלא.

דוד אמסלם: ביערן העליון עשינו, הפסקנו.

דוד אמסלם: אני סגרתי עם מעלה אדומים במישור אדומים אתר עצום וכבר הכנו את השלטים, למה אתם לא שמים את זה שם?

דוד אמסלם: לא מפריע לאף אחד.

<קריאה: הקבלנים לא מסכימים.

<קריאה: הקבלנים לא מסכימים?

<קריאה: ממש סיבה.

<קריאה: נו, הקבלנים הם אלה שקובעים במדינה.

דוד אמסלם: עמירם, תענה לי.

דוד אמסלם: למה לשם - - -

<עמירם רותם: העניין המשפטי צץ ועלה, זו הסיבה שגם סגרו את אתר אבו דיס.

<עמירם רותם: זו אחת הסיבות.

דוד אמסלם: לא, זה זבל.

דוד אמסלם: זה משהו אחר.

<עמירם רותם: זה לא משנה - - -

דוד אמסלם: דרך אגב, גם את אבו דיס לא סגרו, אבל זה זבל.

<עמירם רותם: דבר ראשון זה הסיבה המשפטית, כמו שאני אומר.

<עמירם רותם: הדבר השני, אין עדיין אישור במישור אדומים, ה - - - לא אישרו להם להקים שם אתר.

<עמירם רותם: בזמנו זה לא היה קיים.

<עמירם רותם: אנחנו מדברים על אתר, תכנית שמתגלגלת הרבה שנים.

דוד אמסלם: הכול מתגלגל הרבה שנים.

דוד אמסלם: למה פסלתם את נחל אוג, באותם נתונים לפני כ-15 שנה?

<עמירם רותם: מי פסל?

דוד אמסלם: אתם, המחלקה לאיכות הסביבה.

<עמירם רותם: אנחנו לא פסלנו את נחל אוג.

דוד אמסלם: אני אומר לך.

דוד אמסלם: תבדוק בחוות הדעת שלכם, זה עלה בזמנו וזה ירד בגלל הסיפור של התושבים ובגלל הסיפור של ניקוז הגשמים שם.

דוד אמסלם: זה אגן ניקוז של כל ה - - -

<עמירם רותם: כמו שאני אומר, נעשתה העבודה של החלופות, זה עלה בחלופות, זה נבחן, נבחן שוב בבדיקת היתכנות וזה הוצג לכל הגורמים בעירייה, כולל פנים וחוץ, כולל גופים ירוקים, ועדה מחוזית, כל הגופים שבחנו את ה - - -

<גדעון יגר: בלי משרד הבריאות.

<עמירם רותם: בלי משרד הבריאות.

<עמירם רותם: בנושא איכות האוויר - - -

יעל גרמן: אפשר להציע הצעה לסדר?

דוד אמסלם: בואו נשמע אותו ואחרי זה ניתן את זכות הדיבור.

<עמירם רותם: בנושא של איכות האוויר, השיטה שעושים בארץ ובכל מקום אחר היא שאתה בוחן את האפשרות של הפיזור של החלקיקים של האבק באמצעות מודלים ממוחשבים.

<עמירם רותם: במקרה הזה נלקחו ההחמרות הכי רבות שאפשריות.

<גדעון יגר: לא נכון.

<קריאה: ממש לא נכון.

<גדעון יגר: לא עם משרד הבריאות.

דוד אמסלם: גדעון, אני אוציא אותך.

דוד אמסלם: גדעון, פעם אחרונה, אני אוציא אותך.

<עמירם רותם: מי שאחראי להרצת המודלים זה המשרד להגנת הסביבה.

<עמירם רותם: מי שבודק את המודלים, מי שמשפיע על התקנים, זה המשרד להגנת הסביבה.

דוד אמסלם: כמה משאיות ביום לקחתם במודל?

<עמירם רותם: 80 משאיות.

דוד אמסלם: אתה יודע בימים הטובים כמה משאיות הורדנו למטה למישור אדומים?

דוד אמסלם: למעלה מ-300 ביום.

<עמירם רותם: זה אתר ל-80 משאיות.

דוד אמסלם: ואם יהיה 85, מה תעשו?

דוד אמסלם: רבותיי, ברגע שתתחיל הבנייה בירושלים, הרי אתה יודע לבד ש-80 משאיות זה צחוק מהעבודה.

<עמירם רותם: לא, זה לפי הנפח היומי שהאתר אמור לטפל בו.

דוד אמסלם: כמה קוב זה 80 משאיות?

דוד אמסלם: אתה יודע כמה?

<עמירם רותם: כפול 25.

דוד אמסלם: לא, משאית לא לוקחת 25 קוב, המשאיות הרגילות שמפנות זה בסביבות 10-12 קוב.

<עמירם רותם: הלכנו לפי 25.

דוד אמסלם: זה פול טריילר, שאין לו בכלל - - - אני אומר לך.

<עמירם רותם: אני אומר שוב שהחמרנו, לקחנו שהאתר עובד כל היום בכל יום, בשיא התפוקה שלו, בגובה המרבי שלו, כי זה ואדי 30 מטר עומק, במקום הכי קרוב לתושבים, ועדיין אנחנו עומדים בתקן.

דוד אמסלם: דרך אגב, אתם בדקתם את הנושא של הניקוז של הגשמים שם?

<עמירם רותם: כן, יש שתי חלופות עיקריות.

<עמירם רותם: חלופה ראשונה זה לייצר תעלה שמסיטה את המים מהמוקד שלה, כי זה ראש נחל, זה לא אמצע נחל, לכן אתה יכול לקלוט אותם ביציאה.

<עמירם רותם: הצבא עשה מתחת לעוטף את המובל שמנקז, משם לקחת את כל המים ומעבירים אותם לצד השני, לעוקף את המילוי.

<עמירם רותם: זו אופציה אחת.

<עמירם רותם: אופציה אחרת זה לייצר הזדמנות למים, לקלוט אותם, לעשות פארק, לעשות דברים שקולטים את המים, כמו שבתכניות אחרות שמנסים לעשות, כמו שעשו בעמק הצבאים.

<עמירם רותם: זו אחת החלופות.

<עמירם רותם: מבחינה הנדסית רשות הניקוז ים המלח, שהיא האחראית, אישרה את התכנית עם ה - - - פנימה.

<עמירם רותם: דבר אחרון להגיד, המשרד להגנת הסביבה דרש מאיתנו להקים תחנת ניטור, לנטר את האבק.

<עמירם רותם: זו אמירה מאוד ברורה, אם לא נעמוד בתקנות בניטור האתר לא יעבוד.

<עמירם רותם: פשוט מאוד.

<עמירם רותם: זו הייתה גם ההחלטה של הוועדה המקומית, יהיה ניטור רציף של האבק.

יעל כהן-פארן: אבל ניטור רציף לא עוזר אם עוברים את התקנים.

יעל כהן-פארן: מה הרקע ולמה אתם צופים להגיע?

יעל כהן-פארן: אלה שתי שאלות פשוטות.

<עמירם רותם: זה פשוט מאוד.

<עמירם רותם: אנחנו מצפים למדוד את הרקע, מצפים לעמוד בתקנים.

יעל כהן-פארן: מה הרקע היום?

יעל כהן-פארן: אתה לא יודע מה הרקע?

<עמירם רותם: הרקע היום שהמשרד קבע, 37 מיקרוגל למטר קוב.

<עמירם רותם: על מנת לעשות את החיזוי המשרד קבע - - -

יעל כהן-פארן: אתה לא יודע מה הרקע שם?

<עמירם רותם: המשרד קבע את הרקע לכל אזור בארץ.

<עמירם רותם: ב-2014 - - -

יעל כהן-פארן: אבל מה הקיים, אתה יודע?

<עמירם רותם: 37 מיקרוגל למטר קוב.

יעל כהן-פארן: זה מה שנקבע על ידי המשרד שזה הרקע המותר?

<עמירם רותם: נכון.

<עמירם רותם: לא המותר - - -

יעל כהן-פארן: אני שואלת אותך מה קיים.

דוד אמסלם: היום אין שם זיהום.

יעל כהן-פארן: לא, אבל זה מדבר, יש אבק, יש רקע.

יעל כהן-פארן: מה זאת אומרת?

<קריאה: אבל הוא נמדד, הוא לא נקבע.

יעל כהן-פארן: יש שם, אתה לא מודד?

יעל כהן-פארן: אתה לא יודע?

<עמירם רותם: הרקע הטבעי, אני עוד פעם עונה, לא הרקע הנמדד, המשרד קבע אותו.

<עמירם רותם: הוא עשה את זה כדי שנוכל להריץ את כל המודלים.

<עמירם רותם: כאשר לוקח את הרקע הטבעי ומוסיף את האבק שייווצר מהאתר אנחנו לא עוברים את התקן.

יעל כהן-פארן: לכמה אתם מגיעים?

דוד אמסלם: לא חשוב לי כרגע.

דוד אמסלם: אני לא מבין בזה, זה לא חשוב לי כרגע.

דוד אמסלם: אני שואל שאלה, משרד הבריאות היה בלופ הזה?

<עמירם רותם: משרד הבריאות היה בלופ בזמנו, בוועדה המחוזית יש נציגים של משרד הבריאות.

דוד אמסלם: והם אישרו את זה?

<עמירם רותם: בטח, הייתה התייחסות - - -

דוד אמסלם: מה ההתייחסות של משרד הבריאות?

דוד אמסלם: הם פה?

<עמירם רותם: רגע, סבלנות, אני אומר, בשלב התכנוני ישבו עם נציגים של משרד הבריאות והם לא התנגדו לתכנית.

<עמירם רותם: אמרו בפירוש, גם אמרו בדיון הקודם שמי שמטפל בנושא של אבק, מבחינת משרד הבריאות, זה המשרד להגנת הסביבה.

דוד אמסלם: הבנתי.

דוד אמסלם: משרד הבריאות, מה העמדה שלכם?

<עמירם רותם: הוא נכנס לתמונה.

<עמירם רותם: בבקשה, הם יציגו את העמדה.

עבדאללה אבו מערוף: אבל כתוב במפורש, משרד הבריאות בדק ומתנגד לתכנית.

דוד אמסלם: מה משרד הבריאות אומר?

<איזבלה קרקיס: בוקר טוב לכולם.

<איזבלה קרקיס: קודם כל שמי ד"ר איזבלה קרקיס מאפידמיולוגיה סביבתית.

<איזבלה קרקיס: אחרי שקיבלנו את כל המסמכים ולמדנו את המסמך הסביבתי אז הגענו למסקנה שקודם כל מדובר שם על תת אומדן של התכנית.

<איזבלה קרקיס: מבחינת היקף העבודה ומבחינת הרמות של המזהמים שאמורות להגיע שם, אנחנו הבאנו מספר מסמכים והסברנו את עמדתנו שמדובר כאן על הערכה מוטעית של רמת המזהמים.

<איזבלה קרקיס: מדובר על קביעה של הרקע על בסיס נתונים סטטיסטיים ולא בדיקה מקומית.

<איזבלה קרקיס: אנחנו לא יודעים מה הרקע הספציפי במקום וזאת אחת מהטענות העיקריות שלנו כשביקשנו לפני קבלת ההחלטות לבדוק מה הרקע ולאחר מכן להתחיל בכלל לדון על אפשרות של תוספת.

<איזבלה קרקיס: על פי התכנית, על פי המסמך הסביבתי שכרגע יש בידינו, אנחנו רואים שהערכים המתוכננים שאמורים להגיע אליהם לפי המודל הם הרבה יותר גבוהים מערכי יעד על פי חוק אוויר נקי וזאת הסיבה העיקרית שאנחנו מתנגדים לכך.

<איזבלה קרקיס: עקב המרחק הקטן מהתושבים וגם שלא נלקחו בחשבון שינויי רוחות, כיווני הרוח שקיימים, וגם היקף הפעילות כולל משאיות ובכלל תוספת של תחבורה שאמורה להיות במקום, לדעתנו התסקיר לא נותן מענה כללי ואנחנו לא יכולים לאשר ולהסכים על התכנית.

דוד אמסלם: איזבלה, אתם אמרתם להם את זה בוועדה?

<איזבלה קרקיס: בוודאי.

דוד אמסלם: והם לא קיבלו את העמדה שלכם?

<איזבלה קרקיס: בשלב של הערר התקבלה החלטה, למרות שהתנגדנו, שניתן לאשר את התכנית, אבל לעשות לפני כן ניטור מקומי כדי להבין מה תמונת המצב.

<איזבלה קרקיס: לדעתנו ההחלטה היא שגויה, קודם צריך לעשות את הניטור ולהבין מה המצב ורק אחר כך להגיע להחלטות.

דוד אמסלם: תודה רבה.

דוד אמסלם: אני רוצה להעביר להתייחסויות של חברי הכנסת.

אוסאמה סעדי: אפשר לשמוע נציג מהתושבים?

דוד אמסלם: איתן ברושי הלך, עבדאללה, בבקשה.

עבדאללה אבו מערוף: דנו על בעניין הזה כבר לפני והחלטנו להמשיך את הכיוון אחרי שבדקו הכול.

עבדאללה אבו מערוף: יש הרבה מסמכים, שעות על גבי שעות אפשר לדבר, בקיצור המטמנה הזאת, אסור שהיא תקום שם.

עבדאללה אבו מערוף: המקום שלה פסול מכל ההיבטים, הבריאותיים, הסביבתיים וגם החלטת משרד הבריאות בעניין ברורה, אין על זה מחלוקת שצריך חלופות למקום הזה.

עבדאללה אבו מערוף: זה פוגע קשות בבריאות.

עבדאללה אבו מערוף: אני לא מדבר על אדמות, הפקעת אדמות וכל מיני דברים, זה תושבים, זה פוגע קשה מאוד בבריאות וההפסד, לא רק הכלכלי, הבריאותי, שיהיה מהמטמנה הזאת הוא עצום.

עבדאללה אבו מערוף: עצום מאוד.

עבדאללה אבו מערוף: אסור בשום אופן שהתכנית הזו אכן תעבור.

דוד אמסלם: תודה רבה.

דוד אמסלם: חבר'ה, אני מבקש בקצרה, בגלל שבעשר אנחנו מסיימים ומתחילים בדיון אחר.

אוסאמה סעדי: אדוני היושב ראש, תודה על הדיון הזה ועל המעקב.

אוסאמה סעדי: אני הצעתי את העניין הזה בהצעה רגילה במליאה ודיברתי על העניין של עיסאוויה ועל המטמנה ועל הגן שאמור גם לקום ולהפקיע כ-500 דונם מהקרקע שבין אל עיסאוויה לבין א-טור.

אוסאמה סעדי: אני הזהרתי אז שזה לא יכול להיות ואי אפשר לקבל דבר כזה בלב שכונות וצפיפות רבה.

אוסאמה סעדי: יש משל, אדוני, בערבית, שאומר 'קטעה ג'היזה כאולה כולי חטיב', יעני ששמענו את משרד הבריאות ואת העמדה שלו הזו צריך לשים סוף פסוק לכל הדברים האלה.

דוד אמסלם: תתרגם לנו את המשפט.

דוד אמסלם: הבנתי שזה איזה פתגם.

אוסאמה סעדי: זה פתגם לפי האיסלם.

דוד אמסלם: כן, אבל תגיד לנו מה הוא אומר.

<קריאה: דוד, אתה אומר שאין לך זמן, את זה אני אסביר לך אחר כך.

דוד אמסלם: אוקיי, זה ארוך.

אוסאמה סעדי: הרציו, שברגע שבא מישהו מוסמך ואמר את המילה האחרונה.

<קריאה: חאלס, אין צורך לנאום יותר.

אוסאמה סעדי: המילה האחרונה, אחרי משרד הבריאות מה ננאם, אדוני?

אוסאמה סעדי: אם משרד הבריאות אומר, 'אנחנו מתנגדים' זה כמו הדיון שהיה בשדה בריר, עם הפוספטים בערד, ששר הבריאות בא ואמר 'משרד הבריאות מתנגד' - - -

באסל גטאס: אבל הם לא בעלי המילה האחרונה, זו הבעיה.

אוסאמה סעדי: אז זה צריך להיות במשרד הבריאות.

אוסאמה סעדי: יש חלופות, צריך לבדוק את החלופות האלה, לא יכול להיות, אדוני, שיבחרו בחלופה הקלה של הפקעת קרקעות של תושבי אל עיסאוויה וראס חמיס וכל השכונות האלה ולכן צריך באמת לשים סוף לזה.

דוד אמסלם: תודה, אוסאמה.

דוד אמסלם: זוהיר בהלול, בבקשה.

זוהיר בהלול: בקיצור נמרץ, זכותם של האנשים, דודי, להגנה על בריאותם היא זכות בסיסית וחובתנו כאן בכנסת להגן על הזכות הבסיסית הזו ולא ייתכן שאנחנו כבר בפעם השלישית מתכנסים - - - אני רוצה שדודי ישמע אותי, אינני יודע בדיוק מה הן הסמכויות שלך, אבל צר לי שראש עיריית ירושלים, כנראה מעבר לכבודו להגיע לדיונים כאלה שבהם אנחנו מטפלים בבריאותם של מאות בני אדם, הן יהודים והן ערבים.

<קריאה: אלפים, עשרות אלפים.

זוהיר בהלול: אלפים.

זוהיר בהלול: אז איך יכול להיות שראש עיריית ירושלים אף פעם לא מגיע לישיבות האלה?

נחמן שי: הוא היה פה ביום ירושלים.

דוד אמסלם: זוהיר, זה לא משנה.

דוד אמסלם: בואו נעבור לעניין.

נחמן שי: הייתה מצגת על ירושלים ב-2020, עד 2020 לא יהיה - - -

דוד אמסלם: חבר'ה, בסוף לא יהיה לנו זמן לדבר.

נחמן שי: סתם הערת אגב.

זוהיר בהלול: הערות האגב של מר שי הן הערות חשובות.

זוהיר בהלול: עוד מילה על ועדת התכנון, נדמה לי שאתה מייצג את מינהל התכנון?

זוהיר בהלול: איך אתה מעז לומר כאן שבשל זמינות ונגישות השינוע בחרתם במקום הזה.

זוהיר בהלול: אין בושה, אין בושה על הפנים של אנשים שמייצגים את המדינה לומר את הנימוק המופרך הזה.

זוהיר בהלול: האם בשביל הזמינות של השינוע וההוזלה בהוצאות אתם דורשים מאנשים לשלם בחייהם?

זוהיר בהלול: באמת יש גבול לבושה.

זוהיר בהלול: תודה רבה.

דוד אמסלם: תודה.

דוד אמסלם: חבר הכנסת בני בגין, בבקשה.

זאב בנימין בגין: תודה.

זאב בנימין בגין: אני חושב שאנחנו צריכים להיות, אדוני היושב ראש, אני פונה אליך, זהירים כדי לא לנסות או אגב החלטה לשנות סדרים יסודיים.

זאב בנימין בגין: השאלה הזאת של הקמת מפעל מסכן, בית חרושת, בית מלאכה, שיש בו סיכון כזה או אחר, רעש, התפוצצות של מכלי גז, היא דבר יום ביומו בתכנון בארץ ואי אפשר לעבוד אלא בעזרת תקנים, ואי אפשר לעבוד, כידוע לי, אלא בעזרת מודלים.

זאב בנימין בגין: אז יכול להיות פה מודל הולנדי ופה מודל יותר מחמיר, אבל קשה יהיה, אני מסתכל עשר שנים קדימה, עד שלא יימצא מכשיר יותר טוב אז יהיה מאוד קשה להקים מפעלים, אלא אם כן הם יוקמו במדבר ויש כבר ערעורים אפילו על המטמנה בדודאים.

זאב בנימין בגין: אז אנחנו שומעים את זה.

זאב בנימין בגין: לכן צריך להחליט אם אנחנו רוצים לשמור על השיטה ביסודה, לבדוק אם היא מתאימה לעניין זה אם לאו.

זאב בנימין בגין: שתיים, קשה לי בדרך כלל לקבל, וגם כאן, מצב שבו הממשלה מדברת בריבוי קולות.

זאב בנימין בגין: אני תמיד מבקש שהממשלה תבוא בקול אחד.

זאב בנימין בגין: שלושה, אני לא יודע האם על פי החוק משרד הבריאות הוא הרגולטור החוסם, הרגולטור הקובע בסופו של דבר.

זאב בנימין בגין: אם כן, אז בסדר, אז האחרים ייתנו חוות דעת ומשרד הבריאות יקבע.

זאב בנימין בגין: אני אומר את זה גם לגבי שדה בריר.

זאב בנימין בגין: אבל קודם כל שהממשלה תבוא בקול אחד.

זאב בנימין בגין: אני מבין שלמשרדים שונים יש דעות שונות.

זאב בנימין בגין: הבעיה שאני חושב שאנחנו מזהים כאן היא שהתוצאות של הבדיקות והאישורים בעקבות הבדיקות, לפחות על ידי הגנת הסביבה ועיריית ירושלים, הן נראות על פניהן לא סבירות.

זאב בנימין בגין: זאת אומרת הדמיון שלי מתקשה לקבל את זאת.

זאב בנימין בגין: אני רגיל לנתונים ורגיל למספרים ואני רק אומר לכם, חברים, שהתוצאה היא שקשה לשכנע, נאמר כך, בייחוד שלא לזכותכם עומד היום משרד הבריאות.

זאב בנימין בגין: אז אני חושב שהשאלה היא האם ניתן לגבש חוות דעת מקצועית על סמך סקר יותר מעמיק מאשר מסמך סביבתי, איך זה נקרא?

זאב בנימין בגין: מטעם היזם, כדי שאפשר יהיה להגיע גם לוועדת הערר ולשכנע ביתר שאת.

זאב בנימין בגין: המצב היום הוא כזה, אתם רואים גם את התגובה, קשה לומר שהיא לא אנושית או סבירה.

זאב בנימין בגין: מה שאין לנו, אדוני היושב ראש, אין לנו מושג ברגע זה על חלופת האפס.

זאב בנימין בגין: זאת אומרת נניח שלא תוקם שם מטמנה אז מה הן המסקנות?

זאב בנימין בגין: מה כן יקרה?

זאב בנימין בגין: ייסעו משאיות, לאן הן ייסעו?

זאב בנימין בגין: אנחנו גם את זה לא יודעים.

יעל כהן-פארן: לאן הן נוסעות היום?

זאב בנימין בגין: אני שואל, בסדר.

זאב בנימין בגין: לא קיבלנו, לי אין הבנה, כחבר הוועדה, מה היא החלופה בהיעדר חלופה אחרת.

זאב בנימין בגין: בישיבה הקודמת אכן הוצג סקר החלופות המחוזי, אני לא זוכר את פרטיו, אני לא זוכר למה נפסלו אתרים אחרים, אבל אם לא יהיה שום אתר, אז אני מבקש שבישיבה זאת, או בישיבה הבאה, יוסבר לנו מה יקרה.

זאב בנימין בגין: מה יקרה?

זאב בנימין בגין: תיעצר הבנייה בירושלים?

זאב בנימין בגין: יבנו פחות?

זאב בנימין בגין: לא 80 משאיות, 20 משאיות.

זאב בנימין בגין: אני לא מכיר את הנתון הזה, אני חושב שהוא צריך להיות לנגד עינינו.

זאב בנימין בגין: אני מציע מכל מקום, אדוני היושב ראש, שעד לישיבה נוספת של הוועדה עם נתונים שיהיו יותר משכנעים, לפנות לוועדת הערר ולבקש שלא תאשר בשלב זה את התכנית, עד אשר נדע והכול יידעו יותר.

זאב בנימין בגין: תודה.

דוד אמסלם: תודה רבה.

דוד אמסלם: חברת הכנסת יעל גרמן, בבקשה.

<קריאה: יש לנו פה סרטים.

<קריאה: מבקשים זכות דיבור לתושבים.

זאב בנימין בגין: יש צדיקים שמלאכתם נעשית בידי אחרים.

דוד אמסלם: לא צריך.

דוד אמסלם: אנחנו מכירים.

דוד אמסלם: חבר'ה, זה כבר דיון שני שאני עושה, לא כל פעם מתחילים מהתחלה.

דוד אמסלם: בפעם הקודמת אתם הסברתם את עמדתכם, הכול מצוין, הבנו.

יעל גרמן: על הדברים של חבריי אני רק אוסיף ואבקש לקבל החלטה שאנחנו כולנו נקבל אלטרנטיבות, אני מבינה שיש.

יעל גרמן: אנחנו לא קיבלנו את המסמך, אני חושבת שמן הראוי שנקבל אותו ונדון בו.

דוד אמסלם: חברת הכנסת יעל פארן, בבקשה.

יעל כהן-פארן: תודה, אני גם אהיה קצרה.

יעל כהן-פארן: בעצם מהדיון כאן עלה משהו שאני נתקלת בו שוב ושוב, שהמשרד להגנת הסביבה שוכח שהוא צריך להגן על הסביבה ועל התושבים ממפגעים סביבתיים.

יעל כהן-פארן: אני מצטערת לומר זאת, פה בסוף מגיע משרד הבריאות ונהיה צדיק בסדום.

יעל כהן-פארן: לא ייתכן שנציגי הגנת הסביבה, גם מהעירייה וגם מהמשרד, בכלל לא יודעים על מה הם מדברים, תסלחו לי, איזה מפגע זה הולך לייצר.

יעל כהן-פארן: אתם לא יודעים, אתם לא יודעים אפילו מה נתוני הרקע שם.

יעל כהן-פארן: בעיניי זה מחדל.

יעל כהן-פארן: אנחנו מנסים לפתור מפגעים במקומות אחרים וככה בהינף יד מייצרים מפגעים חדשים איפה שבכלל לא צריך אותם.

יעל כהן-פארן: אני מבקשת מהוועדה לבקש ממינהל התכנון את הדיון שנערך בוועדת העורכים של תמ"א 14ד', תמ"א למטמנות עפר או מטמנות, בנושא הזה נידון שם ואני מבינה שוועדת העורכים לא פרסמה את הפרוטוקול שלה ואני מאוד מבקשת לדעת מה נידון שם באפריל 2016.

יעל כהן-פארן: אני שוב קוראת לוועדה לדרוש הקפאת התכנית הזאת עד שהדברים יובררו עד תומם.

יעל כהן-פארן: תודה.

דוד אמסלם: תודה.

דוד אמסלם: חבר הכנסת באסל גטאס.

דוד אמסלם: קודם כל אני מברך אותך על זה שחזרת אלינו, בבקשה.

באסל גטאס: אני שמח, כבוד היושב ראש, חברי הכנסת, שאני חוזר - - -

דוד אמסלם: הוא צודק, לפחות כנאפה היית מביא, משהו.

אוסאמה סעדי: אבל זה רמדאן.

באסל גטאס: אתם צריכים להביא לי כנאפה.

דוד אמסלם: ברמדאן אנחנו מוותרים לך.

באסל גטאס: שאני מתחיל את חזרתי בוועדת הפנים דווקא בנושא שהוא כל כך קרוב ללבי ולהיסטוריה של הקריירה שלי, בעניין מאבקים על איכות הסביבה.

באסל גטאס: אבל אני מגלה שמשנות ה-90, כשעוד לא היה תקן איכות אוויר בישראל, אנחנו נאבקנו והבאנו את התקן הגרמני ועבדנו מול המשרד לאיכות הסביבה שיקבל אותו, שיאמץ אותו, הדברים לא השתנו הרבה.

באסל גטאס: בקיצור נמרץ אני מציע, כי אין זמן ממש להיכנס לעומק, שהוועדה תבקש תסקיר מקיף של השפעה על איכות הסביבה, תסקיר מדעי.

באסל גטאס: אני יודע שהיום אנחנו לא יכולים לכפות מי יעשה את זה, היזם צריך לפעול, אבל אני גם מציע לך שנשלב ידיים, אדוני היושב ראש, נשנה את החוק שיהיה - - - אני הצעתי שתקום רשות שהיא תהיה אחראית על תסקירי איכות הסביבה והיזם ישלם אגרה, כמו שמשלמים כל ה - - -

דוד אמסלם: בדיוק התכוונו לזה.

דוד אמסלם: תודה רבה.

דוד אמסלם: חבר הכנסת עבד אל חכים חאג' יחיא, בבקשה.

עבד אל חכים חאג' יחיא: כבוד היושב ראש, התחילו לדבר פה על שני דברים כל כך חשובים, אחת, שהתכנית היא ל-80 משאיות ושתיים, שהקבלנים לא יסכימו.

עבד אל חכים חאג' יחיא: אני לא מבין, ואם לא יסכימו הקבלנים?

עבד אל חכים חאג' יחיא: אז שלא יסכימו הקבלנים.

עבד אל חכים חאג' יחיא: מי צריך לקבל את דעתם, אם יסכימו או לא יסכימו?

עבד אל חכים חאג' יחיא: זו ממש בדיחה.

עבד אל חכים חאג' יחיא: וכבוד היושב ראש, לדבר על 80 משאיות, להכניס ושישלמו אגרה, זה הפסדי.

עבד אל חכים חאג' יחיא: אז ברור שהמטמנה הזו הופכת להיות פיראטית ולא תעמוד אפילו במה שהם דיברו.

עבד אל חכים חאג' יחיא: אז 80, זה לא בא בחשבון.

<גדעון יגר: איך 80?

<גדעון יגר: התכנית מדברת על 300-500.

עבד אל חכים חאג' יחיא: אני יודע מה זה 80 משאיות, אני מהנדס ואני יושב בדיוק מה זה, זה התחום שלי.

עבד אל חכים חאג' יחיא: אני יודע מה זה 80 משאיות, ב-80 משאיות האתר הזה יהיה הפסדי, הם לא יעשו אתר כזה הפסדי.

עבד אל חכים חאג' יחיא: אין תסקיר סביבתי, זה מה ששמענו, ואנשים צריכים לדאוג לתושבים הקיימים ופה יש פגיעה בשלושה מרכיבים עיקריים.

עבד אל חכים חאג' יחיא: האחד זה האבק, שתיים זה הרעש, שלוש זה הפקעת המקרקעין.

עבד אל חכים חאג' יחיא: התכנית הזו היא לא תכנית להטמנה אלא היא תכנית פוליטית, היא באה כדי להפקיע קרקעות ולחסום את האפשרות של התרחבות הכפרים האלה.

עבד אל חכים חאג' יחיא: לפי הנתונים שאני שומע פה, היא לא תכנית כדי לקלוט את הפסולת, היא תכנית פוליטית.

דוד אמסלם: חאג' יחיא, תודה רבה.

דוד אמסלם: אני לא מסכים איתך, אני מכיר אותה, פה בקטע הזה לא מסכים, אבל לא חשוב.

עבד אל חכים חאג' יחיא: בסדר, אתה לא מסכים, אבל זו דעתי וזו המסקנה שהגעתי אליה.

דוד אמסלם: אכרם חסון, בבקשה.

אכרם חסון: אדוני היושב ראש, לעניות דעתי צריך להתנגד להקמת האתר משני טעמים, הדבר הראשון, אנחנו לומדים מהטעויות ומההחלטות שהתקבלו בעבר בעניין מפרץ חיפה ותושבי חיפה.

אכרם חסון: היום אנחנו בוכים על החלב שנשפך אז והמדינה צריכה לשלם מאות מיליונים כדי לתקן את ההחלטות שהיא בעצמה קיבלה כאן.

אכרם חסון: לכן כדאי ללמוד גם מהעבר.

אכרם חסון: מצד שני, לא יעלה על הדעת, אני הייתי גם יושב ראש ועדת תכנון ובנייה, הייתי חבר ועדה מחוזית והייתי ראש עיר, לא יעלה על הדעת שהתושבים, כאשר מדובר באיכות חייהם, מדובר בבריאות הציבור, אתם תדרכו עליהם, לא תשאלו אותם, לא תשתפו אותם, והם הגוף הכי חשוב והכי חיוני שם.

אכרם חסון: אתם באים לפגוע בהם וכאילו שהם לא קיימים, לכן אנחנו צריכים לשמור עליהם.

דוד אמסלם: תודה.

דוד אמסלם: חבר הכנסת נחמן שי, בקצרה, ברשותך.

נחמן שי: אני אומר שלושה משפטים.

נחמן שי: יש פה בוועדה קונצנזוס שההצעה הזו היא גרועה.

נחמן שי: אני לא מבין למה אתם מתעקשים עליה.

נחמן שי: גם לכנסת יש לפעמים מקום לומר משהו.

נחמן שי: הכנסת הזאת מלווה את ירושלים, את העירייה, בהרבה סימפטיה, אבל כשזה מגיע לרגעים כאלה פתאום העירייה נעלמת.

נחמן שי: אז אני מציע, תקפלו את התכנית, תשקלו אותה מחדש, תבדקו ותחזרו אלינו עם הצעה אחרת.

נחמן שי: זה יספק את כל הנוכחים בחדר הזה, ויותר מזה, זה יספק את התושבים, גם היהודים וגם הערבים.

נחמן שי: אני מבקש מחבריי הערבים, זה לא נושא פוליטי.

נחמן שי: אני עוד פעם אומר, יש לנו מספיק נושאים פוליטיים, זה נושא אנושי ממדרגה ראשונה, איכות החיים של האנשים שגרים שם.

דוד אמסלם: תודה רבה.

דוד אמסלם: חברת הכנסת תמר זנדברג, בבקשה.

תמר זנדברג: תודה רבה, אדוני היושב ראש.

תמר זנדברג: אני באמת רוצה להצטרף לדברים של כל החברים.

תמר זנדברג: אני לא זוכרת כאן קונצנזוס כזה גדול.

תמר זנדברג: אני חושבת שהתכנית הזאת, אפילו עוד לפני העמדה של משרד הבריאות, שהיא ברורה, הייתה צריכה להיפסל על הסף.

תמר זנדברג: מה, מטמנת פסולת בניין בלב שכונות מגורים יהודיות, ערביות, ליד האוניברסיטה וליד בית חולים.

תמר זנדברג: הרי זה כל כך ברור שיש כאן השפעה סביבתית, השפעת אבק, השפעת אוויר, על 100,000 איש.

תמר זנדברג: זו השפעה היקפית ואני חושבת שהעדות הכי טובה לדברים של חברי נחמן שי זה העובדה שבאמת ועדי שכונות מכל השכונות הערביות מסביב, מכל השכונות היהודיות ומבית החולים הדסה הר הצופים והאוניברסיטה התאחדו כולם ביחד וכולם אומרים 'חבר'ה, אתם השתגעתם'.

תמר זנדברג: אז באמת אני חושבת שאין לנו כוועדת הפנים אלא לאמץ את העמדה הזו, קודם כל לעצור את ה - - - ואני חייבת להגיד לחבריי שדרשו חלופות, חלופות זה חשוב, חלופות זה נכון, אבל קודם כל מה שצריך לעשות זה לא להקים את המטמנה הזו במיקום הזה.

תמר זנדברג: זה דבר שלא יעלה על הדעת.

תמר זנדברג: אחר כך נמצא חלופות.

דוד אמסלם: תודה רבה.

דוד אמסלם: הדוברת האחרונה לפני שאני מסכם, ד"ר אסנת לבציון קורח, מנהלת בית חולים הדסה הר הצופים, בבקשה.

<אסנת לבציון-קורח: קודם כל תודה על רשות הדיבור.

<אסנת לבציון-קורח: אני באמת מצטרפת לכל הדברים שנאמרו.

<אסנת לבציון-קורח: מעבר לנושא של תושבים, שזה אפריורית נכון בכל מקום, אנחנו מדברים על בית חולים שהוא ממש שכן, בית חולים שיש לנו את המרכז לסיסטיק פיברוזיס, שאנחנו כולנו יודעים שזו מחלת ריאות קשה מאוד, ילדים מכל הארץ, והאמת היא כבר לא ילדים, יש לנו אדם בן 60 גם עם סיסטיק פיברוזיס, מטופלים בהר הצופים, מגיעים לבית החולים.

<אסנת לבציון-קורח: הדבר האחרון שאנחנו רוצים זה עוד להזיק למטופלים שלנו.

<אסנת לבציון-קורח: מעבר לזה, אני חושבת שבהזדמנות זו חשוב לציין, דיברנו על ערבים-יהודים, שהדסה הר הצופים מהווה דוגמה מדהימה לדו קיום ואנחנו מראים איך הדברים קורים, גם מטפלים וגם מטופלים.

<אסנת לבציון-קורח: אז תודה.

<קריאה: מילה אחת, מאוד חשוב.

דוד אמסלם: למה אתה חושב שזה חשוב?

<קריאה: כי זה משהו טכני שבלעדיו כל הישיבה הזאת - - -

דוד אמסלם: אתה יודע מה, בוא נשמע את המילה מה זה חשוב ואני רוצה לסכם.

<קריאה: אני חוזר על מה שנאמר פה, יש לנו דיון בוועדת ערר.

<קריאה: אם לא תתקבל פה החלטה שהתכנית הזאת נעצרת או מוקפאת מחר היא יכולה להתקבל, ידחו את העררים, אנחנו נמצאים עם תכנית שתאושר, מפורסמת ברשומות, הופכת להיות מעשה חקוק סטטוטורית.

<קריאה: חייבים לעצור את זה עכשיו.

דוד אמסלם: תודה רבה.

דוד אמסלם: לא קידמת אותי.

<קריאה: צריכים לבטל את זה, אנחנו צריכים לעצור את זה עכשיו.

דוד אמסלם: לא צריך.

<קריאה: כולם פה בקונצנזוס.

<קריאה: לקבל החלטה אופרטיבית לאן אנחנו - - - בלי דרך חזרה.

דוד אמסלם: הבנתי.

<מיטל אלקוקין: רק לבקש משהו.

דוד אמסלם: תחדשי לי משהו.

<מיטל אלקוקין: תחנת מעבר דנו נחנכה עם אבן פינה בצורה מאוד יפה כדוגמית למה שהולך בעצם להיות לנו כשתהיה מטמנה.

<מיטל אלקוקין: יש לנו תמונות שאנחנו יכולים לשלוח.

<קריאה: הנה נמצאים שם.

<מיטל אלקוקין: אוקיי, לא ראיתי.

<מיטל אלקוקין: בתחנת המעבר הזו כרגע יש מגרסות.

<מיטל אלקוקין: כמות האבק והרעש שיש לנו, אני באופן אישי מוכנה לתת לך אישורים רפואיים על עצמי שאני כרגע עם אלרגיה והילדה שלי גם מתחילה אלרגיה ואנחנו רק בהתחלה.

<מיטל אלקוקין: זו רק דוגמית, זו תחנה קטנה.

<ג'מיל סנדוקה: שלום לך.

<ג'מיל סנדוקה: אני יושב ראש ועד השכונות מחוץ לגדר, 80,000 בן אדם.

<ג'מיל סנדוקה: יש שם את המחסום של המעבר שאנשים עומדים שם שעות בתור וגם כל האבק שם ישפיע על השוטרים, ישפיע על אנשים.

<ג'מיל סנדוקה: גם תחנת הרכבת הקלה נמצאת שם, גם זה ביטחונית לא טוב, הוא יביא לשם בעיות, אחר כך אנשי חמאס ואנשי - - -

דוד אמסלם: אתה מדבר כאדם שמתמחה בנושא ביטחון?

<ג'מיל סנדוקה: כן.

<ג'מיל סנדוקה: אני אגיד לך מה, אני עשיתי ב-800,000 שקל על חשבוננו, על חשבון התושבים, את הניקוז של המים מהגיחון.

<ג'מיל סנדוקה: הם עבדו על הגיחון, אמרו לגיחון 'אין שם מטמנה', אנחנו דרשנו עכשיו 100 מיליון שקל מהגיחון שיעשו את הניקוזים של המים.

דוד אמסלם: הנה, אתם רואים את המים.

<ג'מיל סנדוקה: אלה צילומים שלי, זו עבודה שלי.

דוד אמסלם: תראה את המים, עמירם.

דוד אמסלם: לא יודע איזה פתרונות, אבל תראה, זה נחל.

<ג'מיל סנדוקה: אם תיפול הגדר הם אשמים בזה.

<ג'מיל סנדוקה: תודה לך.

דוד אמסלם: תודה רבה.

זוהיר בהלול: תראה את זה למר ברקת.

דוד אמסלם: אני רוצה לסכם.

דוד אמסלם: אחת, אני מבקש מוועדת הערער לא לקבל את ההחלטה לאשר את האתר כפוף לבחינת הדברים הבאים: אני מבקש להזמין תסקיר סביבתי מקיף, עמוק.

דוד אמסלם: דרך אגב, זה שונה מאשר אם אתה מקים אפילו איזה מפעל כזה או אחר, זה בהגדרה אבי אבות הזיהומים, אין דבר כזה.

דוד אמסלם: לכן צריך להיות כאן תסקיר עמוק, מונחה, רק לנושא הזה.

דוד אמסלם: דבר שני, אני מבקש לקבל את חוות הדעת הכתובה של משרד הבריאות שמציג את עמדתו הרפואית בנושא הזה של האתר הזה, מה הנזקים הרפואיים הבריאותיים שאמורים להיות לתושבים בהנחת עבודה שהאתר הזה יהיה פעיל.

דוד אמסלם: דבר שלישי, אני מבקש לקבל את האישור, אני רוצה לקבל את כל המסמכים, על סמך מה הוועדה המחוזית קיבלה את ההחלטה שלה.

דוד אמסלם: אני רוצה לבחון אותם אני.

דוד אמסלם: אני רוצה לדעת מה קרה שם, כל המסמכים שהוגשו שם, אני מבקש תוך שבועיים להעביר לנו את זה למנהלת הוועדה.

דוד אמסלם: אני רוצה לקבל את כל המסמכים המקצועיים שהיו מונחים לפני הוועדה המחוזית ועל בסיסם היא קיבלה את ההחלטה המדוברת.

דוד אמסלם: אני מבקש גם לשמוע שוב פעם את התושבים.

<קריאה: למה אתה אומר שוב פעם?

<קריאה: הם לא שמעו אותנו פעם אחת.

<קריאה: ראש העיר לא פגש אותנו פעם אחת.

דוד אמסלם: שנייה, לא להפריע לי, עזבי, עכשיו זה לא דיון על ראש העיר, לא על עיריית ירושלים ולא על הקרקעות.

דוד אמסלם: כאן אני מבקש לקבל את כל הנתונים האלה תוך שבועיים.

דוד אמסלם: במקביל, בלי נדר, אני אזום סיור של הוועדה לאתר, אני רוצה שאתם תבואו ותסבירו לנו גם את כל הנושא של ניקוזי המים.

דוד אמסלם: אני רוצה שתבואו, מי שקיבל את ההחלטה, שיסביר לי ולוועדה איך יכול להיות שהמים כנראה מחלחלים, אני לא יודע איך, איך הזיהומים והאבק לא מפריעים לתושבים ואיך הסדר התנועה בכלל מסתדר שם ברמת המשאיות.

דוד אמסלם: זה דבר שעד עכשיו לא מתיישב בכלל במוח שלי.

דוד אמסלם: איך אתם רוצים לשלב מאות משאיות בכביש ראשי.

זאב בנימין בגין: אתה ביקשת בתוך שבועיים?

זאב בנימין בגין: לא התכוונת לתסקיר?

דוד אמסלם: לא, ביקשתי לקבל תוך שבועיים את החומר שהיה מונח בפני הוועדה המחוזית, שעל בסיסו היא קיבלה את ההחלטה.

דוד אמסלם: אני רוצה לקבל את תכנית התנועה, אני רוצה לקבל את תכנית הניקוז ואני רוצה לקבל את המדדים של זיהום האוויר.

<קריאה: וחלופות.

דוד אמסלם: וכל החלופות שנבחנו ונפסלו.

דוד אמסלם: אני רוצה לעשות עבודה אצלי, להזמין אנשי מקצוע מהכנסת שיבחנו את הדברים האלה.

דוד אמסלם: משהו פה מוזר בעיניי, זה לא הגיוני.

דוד אמסלם: זה הדבר הכי לא הגיוני שנתקלתי בו בשנים האחרונות.

דוד אמסלם: עברו בפניי הרבה מאוד תכניות, אבל דבר כזה, אנחנו פסלנו אותו, אנחנו בעירייה פסלנו אותו לפני 15 שנה.

דוד אמסלם: אנחנו.

דוד אמסלם: זו חלופה שעלתה ואני הורדתי אותה, עם המחלקה לאיכות הסביבה, פתאום היום מה קרה?

דוד אמסלם: לכן אני מבקש לקבל את החומרים.

דוד אמסלם: אמרתי תוך שבועיים.

דוד אמסלם: אקיים סיור בעניין הזה, בתקופה הקרובה, ואני מבקש להפנות, כמו שאמרתי, לוועדת הערער שתשקול חזרה את הכול מחדש כפוף למכתב שאנחנו נקבל ממשרד הבריאות, שלדעתי, כך אני מבין, שבנושאים של בריאות מי שאמור להוביל את הסיפור זה משרד הבריאות.

דוד אמסלם: הוא ממונה על הבריאות.

דוד אמסלם: אני לא מכיר מישהו אחר שממונה על הבריאות.

יעל כהן-פארן: אפשר לבקש גם שתבקש את הפרוטוקול של ועדת העורכים של תמ"א 14ד'?

יעל כהן-פארן: הם דנו בזה ואני הבנתי שהם מסתירים את ה - - -

דוד אמסלם: הם דנו ב - - -

<קריאה: הם פסלו את האתר הזה.

<קריאה: רק משפט, אינפורמציה.

<קריאה: יש פרוטוקול של הצוות המטפל בהכנה של תמ"א 14ד', הפרוטוקול מאפריל 2016, לא מזמן, פסל את נחל אוג כאחת מהאלטרנטיבות למחוז ירושלים.

<קריאה: פשוט לא מופיע שם.

<קריאה: מופיעים שני אתרים לבדיקה, נחל אוג לא מופיע בהם.

דוד אמסלם: תודה רבה.

דוד אמסלם: זה מה שאמרה חברת הכנסת יעל פארן וזה מה שרשמנו בפרוטוקול.

דוד אמסלם: אריה, אתה רוצה איזה משפט?

<אריה לוי: משפט.

<אריה לוי: יושב ראש הוועדה לאיכות הסביבה בעיריית ירושלים, חבר המועצה, אני מבקש שהתסקיר לא יבוצע באמצעות עיריית ירושלים.

<אריה לוי: אסור.

דוד אמסלם: זה מה שאמרנו.

<אריה לוי: לא, זה לא נאמר.

<אריה לוי: שהתסקיר לא יהיה מטעם ה - - - אולי העירייה תממן, אבל היא לא תהיה אחראית על מה בודקים ומה - - -

דוד אמסלם: אני לא נכנס אם זה יהיה דרך העירייה או דרך הוועדה, אל תגזים, אבל בוודאי לא דרך היזם.

דוד אמסלם: אני אגיש הצעת חוק לגבי הנושא הזה של היזם בשם הוועדה, זה לא קשור, זה עלה מהדיון.

<אריה לוי: העירייה היא היזם פה, בגלל זה אי אפשר שהיזם יזמין.

<אריה לוי: הוא יכול לממן, אבל לא לבצע.

דוד אמסלם: טוב, מאה אחוז.

דוד אמסלם: תודה רבה, רבותיי.

דוד אמסלם: תודה רבה לכולם ושיהיה המשך שבוע טוב.